钦定古今图书集成/明伦汇编/氏族典/第291卷 > 唐元
## 钦定古今图书集成/明伦汇编/氏族典/第291卷 > 唐元

按《万姓统谱》，元字长孺，歙人。幼家贫，厄于衣食，长奋
迅以诗自鸣，与洪焱、祖俞、赵老为笔砚交，时号“新安
三俊。”凡四试明经不利，遂笃志古文。泰定丁卯，始以
文学起，授浙江省，命为平江路学录，再任建德路分
水县教谕，升集庆路南轩书院山长。寻以徽州路学
教授致仕。犹训迪生徒，侃侃讲说无怠。为文纡馀典
雅，有汴宋前辈风。诗则含蓄隽永，不作近代人语。卒，
年八十一。所著有《易传义大意》十卷，《见闻录》二十帙，
诗文五十卷。